Ґейб Нюел

Ґейб Ло́ґан Ню́ел (рожд. 3. новембря 1962), ищи знамый пуд псевдонімом Ґабен, є америцькый бізнісмен. Є презідентом і єдным із заложытілю відеобавкової компанії Valve Corporation.

Нюел уродився у штаті Колорадо, а вырус у вароши Дейвіс, Каліфорнія. У 1980-ых ходив у Гарвардськый універзітет, айбо го лишив, убы приступити д фірмі Microsoft, де помагав робити пирві верзії операчної сістемы Windows. У 1996. годови із колеґом Майком Герінґтоном лишили Microsoft і заложили Valve, фінансувучи розвуй первої бавкы — Half-Life (1998). Герінґтон удыйшов у 2000. годови.

Нюел вюг розвуй цифрової платформы дістрібуції Steam, котра была запущена в 2003. годї тай до 2011 контроловала булшость рынка стирьханых бавок на ПК. На 2021, Нюел мав четвирть компанії Valve. Є оціньованый гий єден із майзаможных людий у США і найзаможный чоловік у відеобавковуй індустрії із власностьов коштувучьов $3.9 міліярда (на 2021). Ун є власником морської дослїдної орґанізації Inkfish тай нейронаучної компанії Starfish Neuroscience.

 Молодї годы тай ошколованя 
Нюел уродив ся 3. новембря 1962. года в Колораді і ходив у старшу серидню ошколу в Дейвізі, Каліфорнія. Робив рознощиком ґазет, а май потум телеґрафічным курєром у Western Union. У 1980. годї поступив на Гарвард, айбо в 1983. годови го перивбідив голова уддїла продажі пуйти із універзітета тай іти робити до Microsoft.

 Карєра 

 Microsoft 
Нюел провюг 13 году у Microsoft гий продюсер первых трьох верзій операчної сістемы Windows. Май потум говорив, што за пирві три місяцї в Microsoft навчив ся булше, гий за цїле ошколованя в Гарвардови — і то была єдна із головных причин, чого ун пуйшов із універзітета.

Пуд куниць 1995. года стрїлялка Doom (1993) уд id Software была установлена на булшому числови компютеру у світови, чим нова сістема Windows 95. Нюел уповів: «[id]… і не продавалися в бовтах — лем через бюлетенні дощкы тай инакі доінтернетні способы. Дїля мене то быв гий удар блискавкы. Microsoft узяли 500 людий команды продавцю, а вся тота компанія мала 12 людий — і зотворила майпошыреноє проґрамноє засобованя у світї. Пудходила револуція». У Microsoft Нюел вюг проєкт переношіня Doom на Windows 95, што помогло зробити Windows ґеймерськов платформов.

 Valve 
Надыхнутый Майклом Абрашом, котрый лишив Microsoft, убы робити над бавков Quake у id Software, Нюел в рокаши із другым робутником, Майком Герінґтоном, 24. августа 1996. года лишив Microsoft і заложили відеобавкову компанію Valve. Нюел выбрав заложити Valve замість пендзії, бо чув, што робити із «иншыми дїйсно розумными, мотівоваными, соціално орієнтоваными людьми над продуктом, котрый змінит жытя міліону» — то дїля нього «майвеселоє, што лиш мож было робити».

Нюел і Герінґтон самі фінансовали розробку первої бавкы уд Valve — стрїлялкы уд первої особы Half-Life (1998), котра стала великым успіхом як і миже крітіку, так і в комерційнум планови. Герінґтон лишив компанію в 2000. годови.

Дїля розробкы Half-Life 2 (2004) Нюел не поклав ниєдного дедлайна і надав «практічно ниограниченый» бюджет, обіцявучи при потрибі фінансовати проєкт власными грошми. У тот час Valve майжек збанкротовала позад судового дїла із компанійов Vivendi Games. Дїло помуг кончити стажист, котрый найшов емейл, у котрому Vivendi нищила доказы.

Паралелно Нюел дакулько місяцю робив над Steam — цифровов платформов для розусяжіня бавок. Д 2011 году Steam контроловав уд 50% ід 70% рынка стирьханых ПК бавок і приносив булшость приходка Valve.

На технолоґічнуй конференції в Сіетлови того же года Нюел указав, што майлїпшоє боротися із піратством ни через антіпіратські технолоґії, ай через пропозицію лїпшого сервіса. Ун навюг приклад успіха Steam у Росії, де піратство было дуже пошыреноє.

міні|Нюел бере премію Pioneer 2010 у Game Developers Conference
У 2007 годови Нюел высловив нидоволность розвойом бавок дїля консолю, называвучи розробку дїля PlayStation 3 уд Sony «трачіньом часа дїля всьых». Айбо вже на сценї пуд час головної презентації Sony на E3 2010, ун нагадав за свої спередущі крітікы, удзначив удпертость PlayStation 3 і оголосив порт Portal 2 тай заявив, што із пуддержков Steamworks се буде майлїпша верзія дїля хотьякої консоли.

Нюел тоже крітіковав сервіс Xbox Live, называвучи го «катастрофов» тай сістему Windows 8, рахуючи ї угрозов дїля удпертости ПК-ґеймінґа. На конференції LinuxCon 2013 ун заявив, што Linux і удпертей проґрамованя — то «будучность ґеймінґа», убвиновав запирті сістеми, гий у Microsoft і Apple, у торможіню інновацій позад помалых процесу сертіфікації.

У 2009. годови IGN включив Нюела до списка 100 майвызначных творцю відеобавок всьых часу, кажучи, што «вплыв Valve на дізайн, технолоґії тай індустрію відеобавок практічно нимож оцїнити». У децембрьови 2010 Forbes іменовав го «Імньом, котроє гія знати» — головно позад Steam, котрый мав партнерства із многыми великыми розробниками.

У 2013. годови Нюела было уведено до Залы славы Academy of Interactive Arts & Sciences і нагорожено почиснов премійов BAFTA Fellowship за внесок у відеобавкову індустрію. У октобрї 2017. года Forbes уключив го до списка 100 майзаможных людий США із оцїньованым статком у $5.5 міліарда. У децебрьови 2021. года Forbes оцїнив го власность на $3.9 міліарда і пудтвердив, што ун має хоть четвирть компанії Valve. За словами Чарлі Фіша, автора Історії відеобавок, на 2021 гуд Нюел быв майзаможным чоловіком у відеобавковуй сфері.

 Инакі фірмы 
Нюел є власником морської дослїдної орґанізації Inkfish. У новембрьови 2022 Inkfish купила Hadal Exploration System — пріватну платформу дїля глубинного пудводного дослїжіня — уд морського дослїдника Віктора Весково. А в 2020. годови Нюел в рокаши із робутником Valve Янном Бернє зотворили команду автомобілных перемагань The Heart of Racing дїля збираня гроший на дїтинську милость у Сіетлови тай Новуй Зеландії.

 Заробуток 
У октобрьови 2017. года Forbes дав Ґейба Нюела у испис 100 майзаможных людий у Споєных Штатах, из оцїнков у приблизно $5.5 міліарда. У децембрьови 2021 Forbes оцїнив го у $3.9 міліарда і уповів, же ун має не май мало чим четвирть фірмы Valve. Подля Чарлі Фіша, автора книжкы „Історія відеобавок“ (The History of Video Games), Нюел быв у 2021. годови майзаможным чоловіком у відеоібавковуй індустрії.

У 2024 годови Forbes уповів, же Нюел має 50.1% Valve і має чистої вартости $9.5 міліарда.

 Особноє жытя 
міні|Нюел у 2002
Нюел перед тым быв бетежный на дістрофію Фукса — то є уроженый битюг, што вплыват на роговку ока. У 2006 тай 2007 зробили му дві пересадкы рогувкы, і ун ся докус вылїчив.

У тот самый динь, коли в рокаши із Майком Герінґтоном заклали компанію Valve, Ґейб женився із Лісов Меннет. Они мали двох сыну. Нарожіня первого сына у кунци 1990-ых году їх надыхнуло на зотворіня фіналного боса у Half-Life Нігіланта, бо тогды думали, же родити дїтину — то майстрашне, што мож си представити. На 2019 гуд Нюел із Меннет ужек были розвединї.

У 2011. годови Нюел повів, же його любимі відеобавкы — Super Mario 64, Doom і верзія бавкы Star Trek із 1971 года на головному компютерови Burroughs — то была перва бавка, у котру ун бавив. Doom го увірив, же будучность забав — у відеобавках, ай Super Mario 64 му доказала, же бавкы можут быти і умільством.

Нюел быв фанатом серіала My Little Pony: Friendship Is Magic. Ун записав голосовый пакет до бавкы Dota 2 уд Valve, де із гумором включив свої фразы і фіґлї.

У ґеймерському комюніті Нюел знаный гий Gaben (Ґабен), што выходит із його робочої емейл адресы. Сам повів, же старав ся привыкнути до свойої публічної особы: «[Фаны] мене обнимавут, коли стрїтят. А я не є обнімалник, айбо їм то гія. Я быв із дїтьми, коли то стало ся упервоє — дїти то прийняли, а я нє. Они казали: „Няню, прийми то супокуйно.“ І до типирь ся учу уд нашых хосноватілю.»

Нюел быв із цімборами в Новій Зеландії, коли спустила ся пандемія COVID-19, і вырішив лишитися в Оклендови, кідь уж подорожнї убграничіня были знятї.

Гий высловлїня вдякы за гостинность Новуй Зеландії, ун із другыми зорґанізовали дарьмову подїю We Love Aotearoa із живыми выступами музічных артісту із цїлої крайины. Подїя мала і VR-стенды із бавками уд Valve, гий Half-Life: Alyx тай The Lab.

Подїю прийшлося перенести із авґуста на децембирь позад локдауна, вызваного другов габов COVID-19. Нюел в октобрьови 2020 попросив за резідентство в Новій Зеландії, айбо скоро ся вернув до Сіетла в 2021. годови.

 Удкликаня 

 Подальше читаня 






Катеґорія:Жыючі люде
Катеґорія:Уродили ся 1962
Катеґорія:Уродився у новемброви
Катеґорія:Люди котрі робили в Microsoft